khistorydata/jeongjo-sjw-relations huggingface dataset:
정조 10년
丙午閏七月十五日卯時。上御瑤華堂。親臨望奠。兼行別奠時。行都承旨沈豐之。行右承旨李在學。左副承旨趙興鎭。右副承旨李祖承。同副承旨朴天衡。記事官金孝建。假注書金祖淳。事變假注書尹光顔。記注官金健修承膺祚。記事官李崑秀。原任提學徐浩修吳載純。提學李性源。檢校提學兪彦鎬。直提學朴祐源李秉模。原任直提學徐有防。原任直閣金宇鎭徐龍輔鄭東浚金載瓚。直閣鄭大容。待敎尹行任。宗戚執事黃仁點金峙默趙觀鎭趙應鎭洪義榮洪最榮洪就榮洪後榮。左通禮鄭益祚。以次進伏訖。上命仁點等。與都監郞廳具膺李晩秀等同入陳設。朝奠望奠外饌及別奠內饌同設訖。上曰。祭文中二字。未及塡書處。以慈闈二字。卽爲塡書焉。上曰。外位已整齊否。豐之曰。姑未整齊矣。上曰。兵判先出。檢飭班次。時任春桂坊都監堂郞外。皆於延喜門外。成班。好矣。性源退出。上曰。親製祭文。大祝讀之乎。豐之曰。前例或差出大祝。或因特敎。承旨讀之矣。上曰。今番大祝。置之。二直提學讀之。可也。時至。引儀引庭參諸臣。入就位。通禮啓請哭。上哭。百官皆哭。上三上香。執盞。奠盞如儀。秉模進前西向立。讀御製祭文曰。歲丙午閏七月庚寅。文孝之柩。將靷而就玄室。前四日丙戌。因望奠。設酒食以侑之。爲文痛哭而訣曰。嗚呼。予之哭汝于殯。行且無餘日矣。予雖送汝而歸乎。汝將舍予而去耶。哀之爲言。卽所以哀其逝也。乃予之哀則不暇爲逝者哀。而惟予之自哀。蓋予入而燕息。出而視朝。飮食起居。固未嘗異乎人。然煢煢銜恤。幾年如一日。了無樂乎千乘之尊。而粵自壬寅得汝之後。始知所謂人世之樂矣。望之久而降之異也。樂。質之睿而悟之夙也。樂。冊儲位而受百官之賀。則樂。講舊甲而敞貳極之筵。則樂。繞膝牽衣。則奉慈闈而樂。蠲租減布。則與吾民而樂。干尺之漸長而樂。疾病之旋瘳而樂。以其未始知樂於前。故殆若他人未有之樂。而予所獨知。今忽棄予邁邁。不少遲留。奪其暫有之樂。反添以向之所無之哀。予安得不仰天冤號。不暇爲汝哀而惟予之自哀也耶。然而容不形乎慼。哭不盡其情。飯欲加餐。寢欲安睡。冥然若不知哀者。何也。嗚呼。予愧乎太上之忘情。顧何能哭汝而不知哀哉。遠而念宗社之托重。近而憂殿宮之貽慼。予之一身。予不敢自有。則非果制之於中。特欲抑之於外耳。嗚呼。外之可抑者。吾猶可以强焉。而獨奈其發於中者。愈發而愈未制也。宗社之托。了然靡依。則哀所以發也。殿宮之慼。無辭可慰。則哀所以發也。及夫朝晝機務之暇。晨夕輾轉之頃。悄然無聊。怛焉有思。如醉喚醒。如夢驚寤。則汝之聲貌。接吾耳目之中。汝之嬉戱。列吾几閣之間。森森宛宛。愔愔悢悢。忽若在膝。忽若在抱。忽若覩而無覩。忽若聞而無聞。予眞哀汝耶。汝或哀予耶。嗚呼。英明宏厚之姿。淵凝岐嶷之表。吉祥所萃。壽祿攸宜。而★時之當講。何書。某歲之當行。何禮。此皆予耿耿去來于心。歷歷料量之熟者。而都歸之一番妄想。一場虛景。譬之漚泡石火。造次起滅。自今追究其過境之樂。則無跡不哀。無事不哀。結轖糾纏。排脫不得。殆亦他人之所未有。而予所獨知。予將何術而制其哀之發乎。汝之襲而斂而棺而殯也。予忍臨視而治其事。今將靷汝于幽宅。而忍又隨紼而臨其穴。哀之所不可忍而乃獨忍之。不可謂不制哀耶。嗟。予之不臨。將使汝孰憑而孰依。其所以忍之者。蓋亦不忍其不如是也。幽明之理。予固未詳。而城南十里而近。卽汝新兆也。予當時往而寫哀。汝若有知。其尙以予之孔邇而樂於斯丘也耶。嗚呼。旣使樂之。又使哀之。汝之命歟。予之命歟。抑造物者之戱而劇耶。物極而反。理之常也。予之哀。亦云極矣。曩之樂。其可反耶。幽宮之錄。墓道之刻。曾未能述其萬一。而今於千古之訣。淚先筆落。又無以說盡予哀。汝其爲觖耶。予其有負耶。仲秋之二。卽汝受冊之日。九月之七。是汝懸弧之辰。白露黃花。次第戒節。此時此懷。人何以堪。汝忍貽此於予而去莫之顧耶。不昧者存。尙歆此酌。行禮畢。百官奉慰如儀。引儀引百官出。命仁點等入徹饌。命豐之封御製祭文及前後祝文。送于慶熙宮魂宮。上仍親行朝上食。命閣臣承旨入參。上曰。都承旨馳往墓所。外梓室假隅板及下隅板。奉審以來。上還內。諸臣以次退出。
정조 10년
丙午閏七月十五日申時。上御重熙堂。坐直承旨入侍時。右副承旨李祖承。假注書金祖淳。記事官李崑秀尹行任。以次進伏訖。上曰。監察相換望筒入之。祖承曰。俄自政院。已爲入啓矣。上命內侍取來。覽訖。下敎曰。李英敎方在監察。李英裕。何故又爲相換。而典籍二人之監察相換。亦無意義。此望單還給。郞署勿拘。更爲相換以入。可也。賤臣承命出傳。命退。承史以次退出。
정조 10년
丙午閏七月十六日辰時。上御瑤華堂。魂宮都監堂郞入侍時。魂宮都監堂上徐有隣。郞廳洪義榮洪元燮具膺李晩秀。行都承旨沈豐之。事變假注書尹光顔。記注官金健修。記事官李崑秀。以次進伏訖。上曰。造成所郞廳入侍。賤臣承命出。與墓所都監郞廳金持默偕入進伏。上命出內下墓所祭器。使之陪往。有隣曰。贈玉贈帛。俄自禮葬都監奉來矣。上曰。除標信。宣仁門開門。使之卽爲內入也。賤臣承命出傳。上曰。若待再明。則易致擾遽。定號定名櫃欽賜櫃達字櫃及祭器櫃燭櫃。竝於明日。送置於慶熙宮。魂宮牌將等。皆使待令。好矣。上曰。今日虞主造成時。誰某進去乎。有隣曰。奉常都提調及都監都提調昌城尉禮兵判。竝進去矣。上曰。虞主造成後。守直。誰爲之乎。元燮曰。奉常寺郞廳守直矣。上曰。昨日御製祭文。亦載錄於儀軌中乎。有隣曰。然矣。上曰。諸司進香文。亦載錄否。有隣曰。竝入錄矣。上命宗戚執事入陳設。命都監堂郞權退。仍親行朝上食如儀訖。更命都監堂郞入侍。魂宮都監堂上徐有隣尹蓍東李性源。禮葬都監堂上李在簡。以次進伏。上命捧入。贈玉贈帛函。上曰。排案床。竝先入排設。哀冊亦入之。晩秀曰。哀冊則宣謚日已入奉矣。上命晩秀等。列置排案床於欑室旁。謚冊竹冊哀冊敎命陳於西。玉印謚印陳於東。上命書傳敎曰。十九日擧動時。初嚴遣奠後。隨時待啓下擧行。先廂。靈轝先廂前。從便前進事。原節目改付標。上曰。都廳入侍。賤臣承命出。與魂宮都監都廳尹㬦偕入進伏。上命書榻敎曰。摠管中老病人許遞。前望單子入之。待下批牌招察任。上曰。摠管許遞。現告。以鄭宇淳爲之。其代以具明謙出牌。賤臣承命出傳。上曰。承旨未差之代。前望單子入之。待下批牌招察任。出榻敎上曰。尹㬦爲承旨。都承旨則權退。上命書傳敎曰。承旨房仍。上曰。都廳。以尹長烈卽爲啓下之意。傳于都監也。命書傳敎曰。十九日擧動時。至宣仁門外哭送。還自敦化門出宮。以此。分付。性源曰。路祭時紛雜之弊。不可不慮。本曹郞廳柳文養。先詣禁喧事。命下矣。自龍虎營。除出兒旗手三十名。與訓局把守軍兵。設布帳作門。嚴禁雜人之出入。待大駕將至。卽撤布帳。以爲留都百官祗送之地。何如。上曰。依爲之。大駕祗迎時。仍爲合班祗迎。可也。出擧條性源曰。分兵曹摠府堂郞。自十八日入直事。命下矣。今日爲善堂權安後。事體自別。本曹堂郞。不可不直宿。故敢此仰達矣。上曰。分兵曹郞廳一員。先爲入直。可也。出擧條有隣曰。靈轝。自丁字閣詣隨道閣時。侍衛燭籠等各差備假別監。依發靷時例。一體陳列事。預爲分付。何如。上曰。依爲之。出擧條性源曰。下梓室時。闕內入直官。通化門內望哭。入直軍。弘化門內望哭時。建陽門標信艮留都百官。入來望哭時。宣仁通化兩門外扈衛陣。宜有知委許入之擧。敢此仰達矣。上曰。依爲之。信箭。預爲祗受擧行。可也。出擧條性源曰。十九日動駕時。先廂軍兵。靈轝先廂前。從便前進事。命下矣。先廂軍兵。若盡爲先詣。則侵夜出宮時。駕前軍兵。不無單薄疎虞之慮。先廂步軍十哨中。五哨及馬兵三哨則先詣。其外軍兵則竝令依前隨駕之意。分付。何如。上曰。不必然矣。先驅別隊馬兵頭局。與靈轝後廂尾局。自可挨接而行。以此約束。可也。出擧條性源曰。分守門將參上參下各二員差出事。命下矣。興化門則守門將二員式。輪回入直。若有開陽門興元門開閉之事。則待分兵曹知委守門將一員。進去開閉之意。分付。何如。上曰。依爲之。中日番單。別爲書入。宮人及馬匹出入時。待享官及內乘言。除標信開閉事。分付。可也。出擧條性源曰。慶熙宮分司設置後。不可無巡更之節。五衛將一員。使之通融入直。每夜巡更。而兵曹摠府郞廳。亦爲巡檢事。分付。何如。上曰。依爲之。只是一員。有難通五更行巡。每夜二三次。使之巡察。次數。卿其量宜。分付。可也。出擧條蓍東曰。十八日神轝。自權安所詣殯宮時。昌德宮及宗廟前路。禮當低擔以過。以此成出儀註矣。上曰。唯。上曰。各處儀軌。自都監竝卽推送本司。好矣。上曰。造成所監造官。使之來待。上曰。土藤方箱之虞主與神帛。用各箱與否。須詳細考問已例之如何也。命退。諸臣以次退出。
정조 10년
丙午閏七月十六日午時上御重熙堂。軍士房承旨入侍時。左副承旨趙興鎭。記事官金孝建李崑秀尹行任。以次進伏訖。上命書傳敎曰。二十二日還宮時。先後廂以外。各營入直馬步軍御將都領禁軍。亦以慶熙宮入直人。隨駕挾輦軍。以興化門入直百名。元內入直百名磨鍊。二十四日二十七日出還宮時。亦以慶熙宮入直當次軍。依右例磨鍊。而二十四日則禁將都領。二十七日則訓將似可復命。依例領軍隨駕事。分付。留營留陣。竝置之。軍兵勞苦。莫如今番入直軍隨駕時標下軍。亦以單營之制。從略率領。詣慶熙宮時。昌德宮外營入直。減三分一。慶熙宮則有廳軍入直置之。只於昌德宮除留事。分付。又命書傳敎曰。享官入接處。旣定於藝文館。藝文館。依丙申例。依接於桂坊。五衛將一員入直事。兵判已有筵奏。東所近處。則旣有兵曹。以西北所間定直所。仍令兵曹。指一草記。今聞該房承旨言。摠府處所太僻迂。無以管攝云。以崇政門外公廨中權接。亦令該曹。指一草記稟處。如非親臨時。則夜享。陪祭百官。以興化門東西挾出入事。分付。又命書傳敎曰。二十二日還宮時。二十四日七日出還宮時。百官隨駕置之。只以二品以上。六曹參議隨駕事。分付。又命書傳敎曰。戊申年則因春坊官上疏。回啓之事。過靷後至小祥後減下。今番則卒哭後減下。勿爲下批。以此傳敎。知悉擧行。命退。承史以次出。
정조 10년
丙午閏七月十六日申時。上御重熙堂。坐直承旨入侍時。左副承旨李祖承。假注書金祖淳。記事官李崑秀尹行任。以次進伏訖。上覽十七日殿座及十八日動駕時雲寶劍單子。下敎曰。鄭昌聖祖奠時別雲劍。李在協啓欑室官。不可以一人連日當之。李灃則又是都摠管。此三人改付標以入。賤臣承命出傳。仍付標持入。上曰。陪從監察。亦以房主監察及之次監察陪從事。分付。賤臣承命出傳。命書傳敎曰。十九日出宮時。守宮大將。弘化門內祗迎。仍留北所。翌日望哭行禮時。檢飭殯宮物件燒火時。嚴禁雜亂之弊。事畢後。還接南所信地事。預令約束於守宮大將處。命退。承史以次退出。
정조 10년
丙午閏七月十六日酉時。上御瑤華堂。魂宮都監堂郞入侍時。魂宮都監堂上李性源徐有隣尹蓍東。都廳尹長烈。郞廳洪義榮洪元燮具膺李晩秀。墓所都監監造官尹光心。行都承旨沈豐之。左副承旨李祖承。假注書金祖淳。事變假注書尹光顔。記注官金健修。記事官李崑秀尹行任。以次進伏訖。上命墓所監造官進前。命出內下銀器及燭櫃。使之陪往。光心承命退出。蓍東曰。返虞時降輦乘轝節次。於何處爲之乎。上曰。以崇賢門前路爲之。好矣。性源曰。三內禁軍。當爲隨駕。而今方入直。依前例。前一日以一兼禁軍替直。何如。上曰。依爲之。出擧條上命書榻敎曰。魂宮都監都廳尹長烈。本職許遞。令該曹口傳付軍職。性源等曰。臣等每欲一陳而未果矣。醫官之罪。卽臣子必討之察。而今發靷隔日。尙無處分。下情之抑鬱。當如何哉。有隣曰。此賊若不誅於禮葬前。則非春秋不書葬之意矣。雖以日前判敦寧請對時所陳。貪功諱疾。出而誇說之事言之。此卽渠罔赦之罪矣。上曰。此事可從則當初允許矣。何必靳持。而事實旣不如此。雖如渠微賤者。不當罪而罪之。則有關刑政矣。予豈欲生渠輩而故爲替當渠罪乎。此與申可貴之事亦異矣。豐之曰。臣子冤慟崩迫之心。此時尤切。不可不卽賜允許矣。上曰。脩短在天。豈係醫藥乎。性源曰。頃日臺疏有此語。而此是不成說之言矣。上曰。不必然矣。其時批答。偶然提及。而外面觀之。殆若拈出書之者然。予至今悔之矣。大抵今番事。都是天也。當初奇徵異兆。不可勝記。碑文中亦不盡書矣。至於太穎悟太夙就。尤爲異常。如百日前能誦千字文。先朝御製懿昭誌文。卿等想見之。而奇異之事。殆過於其時。到今思之。則此等事。反非好兆矣。莫非邦運之不幸。豈由於人事之失。宜乎。向來重臣之言。則似若以醫官與乳母有符同之事。而此則不然矣。有隣曰。安知無此事乎。不可不一覈矣。上曰。予不躬自看檢。則何必靳持平。性源曰。只渠之傳洩內言。便是渠罪案。且其連姻族屬。竝爲薦入者。亦豈成說乎。上曰。此則果罪矣。而至於安璟則十一日始入來。尹敬行則領敦寧家曾任之云。故召入。非渠薦入者矣。蓍東曰。啓欑室前。必爲允許。以洩輿憤焉。性源曰。今下至輿儓。皆誓不欲俱生。靈轝出去時。渠若有哭送路左之擧。則將何以洩輿憤乎。上曰。都是命也。順受之外。無可奈何矣。近日每與卿等消日矣。卒哭後則無可消遣。此最可悶。門鑰將下。卿等出去。可也。上命書傳敎曰。戊申年。則因春坊官上疏。回啓之事。過靷後至小祥後減下。今番卒哭後減下。勿爲下批。以此傳敎。知悉擧行。命退。諸臣以次退出。
정조 10년
行都承旨沈豐之魂宮直。行左承旨李在學坐。右承旨趙興鎭坐直。左副承旨李祖承坐。右副承旨朴天衡坐直。同副承旨未差。注書金孝建仕一員未差。假注書金祖淳仕直。事變假注書尹光顔魂宮直。
정조 10년
傳于朴天衡曰。禮房承旨。馳詣社稷。奉審摘奸以來。
정조 10년
趙興鎭啓曰。來二十一日。朝參日次。而動駕相値。頉稟之意。敢啓。傳曰。知道。
정조 10년
吏曹口傳政事。以吳載純爲分內局提調。
정조 10년
傳于朴天衡曰。慶熙宮闕門下鑰後。如有不得不時急開門之事。則不可無指一定式。標信則不可置之空闕。以今下紙標一部。兵判着署封置魂宮。如有用處。中官傳于享官。享官招致兵郞。輪示兵曹摠府堂上。仍令分兵曹。具由草記。
정조 10년
以朴瑞源爲守宮假注書。
정조 10년
傳于朴天衡曰。明日出宮時。宣仁門外大轝進發時。親臨後還至門內。改服戎服。小次。以東所爲之。到墓所洞口外作門內稍廣處。設次改服。以此。分付。大轝到作門內權住事。亦爲分付都監。
정조 10년
兵曹口傳政事。以李郁延李恒林權玭柳河喆爲分守門將。
정조 10년
兵曹口傳政事。副司直單尹㬦。
정조 10년
趙興鎭啓曰。因備邊司草記。三明日動駕時。禁衛營扈衛。以摠戎使代領可也事。命下矣。摠戎使金思穆。卽爲牌招。以爲聽傳敎之地。何如。傳曰。允。
정조 10년
傳于朴天衡曰。當該備邊郞汰去。
정조 10년
以備邊司郞廳梁垸汰去傳旨。傳于朴天衡曰。分揀。
정조 10년
朴天衡。以禮曹言啓曰。因發靷儀註批旨。本曹草記。傳曰。以原儀之載在補編。不敢擅改。有詢問之擧。俄問卿等言。今又取考本文回向條。在小註中。與大文所載。差有間焉。轝則降奉。旣寓朝祖之意。輦則低擔。又倣過廟之禮。揆以情文。俱有可據。今雖略加裁酌。恐不違於補編本旨。然猶不敢自信。問議于時原任大臣閣臣在外儒臣稟處事。批下矣。發遣郞廳。問議于時原任大臣閣臣在外儒臣處。則議政府領議政臣鄭存謙。以爲。謹按補編發靷儀。道經宗廟時。於神輦則曰北向停於褥席南。於大轝則曰北向安於褥席。停於南者。駐停之謂也。安於席者。奉安之謂也。一停一安。本有差殊。則今者禮曹草記批旨中。轝則降奉。旣寓朝祖之義。輦則低擔。又倣過廟之禮者。旣不違於補編之本旨。亦有協於精微之禮意。以臣謏淺之見。無容仰贅。伏惟上裁云。議政府左議政臣李福源。以爲。謹稽補編發靷儀小註。若道經宗廟。則神帛輦北向停於褥席南。大轝北向安於褥席。此蓋五禮儀所載。非創於補編也。停者。停駐而已。安者。降奉之謂也。駐與降不同。豈或微意之寓於此耶。神帛轝低擔之文。見於補編朝祖儀。而此在降轝謁辭之後。還過正門。略存餘敬而已。今則旣未行朝祖之禮矣。轝士低擔。在於降不降之間。恐未可以此而伸過廟之敬。或不如遵用舊儀。回向停駐。猶有得於先儒所謂象平生出必辭尊之義耶。大抵考之古今禮說。則帛與柩相依。未嘗二之。進退降升之際。俱有宛轉精微之意。非臣蒙識所可思議。況莫重邦禮。不敢臆對。伏惟上裁云。議政府右議政臣金熤。以爲。柩以藏體魄。帛以依神魂。柩與帛。有如理氣之不可混而一之。亦不可離而二之也。謹按家禮。奉柩朝于祖。魂魄前行。銘旌次之。柩又次之。朝于祖者。柩也。而必以帛竝行。是豈非柩與帛。二而一而不可離者耶。今於神輦靈轝過太廟時。以回向低擔。分作朝祖過廟兩項儀節。則恐或有柩與帛二之之嫌。而與家禮朝祖時帛與柩竝行之義。有所不符耶。以臣愚淺之見。一遵補編發靷儀小註中所載。靈駕過安廟前路。神輦靈轝。後前而皆回向少駐。則此實與家禮所言。節節相合。恐無容更加裁酌於此矣。伏惟上裁云。領中樞府事臣金尙喆。判中樞府事臣徐命善。病不獻議。領敦寧府事臣洪樂性。以爲。降奉而寓朝祖之儀。低擔而倣過廟之敬。參以情文。允合禮意。以臣曚昧之見。無容更議。伏惟上裁云。奎章閣提學臣金鍾秀。以爲。喪禮補編冊子。鄕中無路得見。大文小註之別。旣末由奉考。從違裁酌之際。尤不敢妄議。而唯是聖敎中。轝則降奉。寓朝祖之意。輦則低擔。倣過廟之禮兩句。情禮允協。無容議爲。伏惟上裁云。奎章閣提學臣李性源。以爲。降奉之節。低擔之儀。酌古參今。敬禮俱伸。以臣愚矇。無容別議。伏惟上裁云。奎章閣檢敎提學臣兪彦鎬。以爲。士喪禮。朝祖升柩時。重不入門者。以神不統於柩也。今此啓靷時。回轝於過廟之際。以寓柩朝之意。神輦則只低擔伸敬。恐合於重不入門之義。臣愚於此。無容更議。伏惟上裁云。奎章閣直提學臣李秉模。以爲。回轝而寓朝祖之義。低輦而伸過廟之敬。揆以禮義。實爲允當。春曹草記。臣無異見。而大文小註。恐不無輕重之別。則略加裁酌。務盡情文。尤有光於繼述之德。伏惟上裁云。奎章閣直提學臣朴祐源。以爲。回轝而寓朝祖之義。低輦而伸過廟之敬。旣協禮文。允合禮節。而臣素昧典禮。不敢臆對。伏惟上裁云。奎章閣直閣臣鄭大容。以爲。聖敎允協情文。如臣謏見。更何敢容議。伏惟上裁云。奎章閣待敎臣尹行任。以爲。低擔之意附過廟。暫旋之禮寓朝祖。儀曹奏語。恐似得宜。如臣謏淺。有難更議。伏惟上裁云。贊善臣金履安。以爲。臣私意所拘。每令王人虛辱。今以神輦過太廟時節次。猥蒙下詢。而迷滯之守。與前無異。又不免緘默而止。不勝戰懼之至云。前持平臣閔彜顯以爲。臣於今番詢問之下。又未敢冒昧仰對。只自惶蹙竢譴而已云。諮議臣曺霖。以爲。臣於垂死病伏之中。禮官又來臨。不勝驚惶震悸之至。臣竊伏念。轝則降奉。輦則低擔。似合情禮。而臣見識不逮。加以賤疾方劇。精神迷錯。不敢措辭獻議。越分犯義。每違朝命。虛辱詢蕘之意。慙懼戰悚。伏地竢罪云。時原任大臣閣臣在外儒臣之議如此。敢啓。傳曰。左右相之意。不無所據。似此儀節。關係至重。與其釐改而有參差之論。無若仍舊之爲宜。依補編所載施行。可也。
정조 10년
朴天衡。以禮曹言啓曰。今閏七月十九日初虞後。王大妃殿除服儀註。直爲書入王大妃殿之意。敢啓。傳曰。知道。
정조 10년
朴天衡。以禮曹言啓曰。今此王世子喪發靷時及下玄室返虞時。王大妃殿惠慶宮中宮殿望哭儀註。直爲書入各殿宮之意。敢啓。傳曰。知道。
정조 10년
朴天衡。以魂宮都監都提調意啓曰。明日啓欑室後。別奠。自內瞻寺擧行。本寺提調郞廳。當爲躬進照點。而本寺提調李亨逵。身病猝重。不得進參云。莫重照點。不可無提調。令政院。稟旨變通。以爲及時擧行之地。何如。傳曰。許遞。令該曹口傳差出。
정조 10년
吏曹口傳政事。以尹蓍東爲內瞻提調。
정조 10년
朴天衡。以景慕宮提調意啓曰。太常所進生栗。今方薦新於本宮。而苑栗。殼軟體小。尙未成實。姑待來朔薦獻之意。敢啓。傳曰。知道。
정조 10년
趙興鎭。以兵曹言啓曰。傳曰。享官入接處。旣定於藝文館。藝文館依丙申例。移接於桂坊。五衛將一員入直事。兵判已有筵奏。東所近處。則旣有兵曹。以西北所間定直所。仍令兵曹。指一草記。今聞該房承旨言。摠府處所太僻迂。無以管攝云。以崇政門外公廨中權接。亦令兵曹。指一草記稟處事。命下矣。五衛將西所入直分摠府堂上崇政門外扈衛別將。直所權接。郞廳武兼廳。一體權接。似合便當。以此。分付。何如。傳曰。允。
정조 10년
朴天衡。以備邊司言啓曰。禁衛營扈衛。以摠戎使代領事。命下矣。兵曹啓下節目。守摠兩營。亦皆扈衛。則摠廳扈衛。無代領之將。在前如此之時。有他大將兼察中軍。代行假大將領率之例。今番則何以爲之。敢稟。傳曰。以李昌運權察假大將。使之領軍。可也。
정조 10년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而王世子發靷。只隔二日。不得爲之之意。敢啓。傳曰。知道。
정조 10년
朴天衡。以禮葬都監都提調意啓曰。御製神道碑印本。粧簇以入之意。敢啓。傳曰。知道。
정조 10년
朴天衡。以墓所都監都提調意啓曰。安邊銅店民人五十一名。昨因漢城府草記。有赴役後給米下送之命。而今日始爲領付。姑未及畢役。故待畢役。宣布聖諭。依關西民人例。優給糧米後。形止更爲草記之意。敢啓。傳曰。知道。
정조 10년
趙興鎭。以訓鍊都監言啓曰。都監分授都城肅靖門西邊體城頹圮處。今已畢築。把守軍。依例撤罷之意。敢啓。傳曰。知道。
정조 10년
朴天衡。以訓鍊都監言啓曰。今此王世子發靷時。挾靈轝軍一百名。把摠崔秉敎。哨官朴重佐率領。前後牌軍四百名。千摠宋載岳。把摠鄭宅興。哨官金禹鼎李廷獜金就大吳道容率領陪衛。而扈衛時步軍一百四十五名。馬兵五十名。各其將官領赴。守禦廳陣步軍二十名。將官領赴。摠戎廳陣門外屛門把守四十八處。將四十八人。軍六十五名。定送之意。敢啓。傳曰。知道。
정조 10년
趙興鎭。以訓鍊都監言啓曰。今此慶熙宮經宿時。內外入直及巡邏等節。一依時御所例擧行事。自兵曹草記。允下矣。興化門軍一百名。把摠一員。哨官一員。元內入直軍一百名。哨官一員。崇義門局出身四十五人。局別將一員。西營軍五十名。哨官一員。北一營馬兵五十名。哨官一員。新營標下軍四十名。千摠一員。把摠一員。率領入直。巡邏等節。依例擧行。而還宮時。外營入直馬步軍。待標信。各其將官率領赴陣。魂宮別巡邏則二十日爲始。軍十五名。別定牌將二人。與禁御兩營。各於字內。各別行巡。詣慶熙宮時則昌德宮外。各營入直。依傳敎。減三分一。還御時則依前入直之意。敢啓。傳曰。知道。
정조 10년
朴天衡。以禁衛營言啓曰。本營前軍色從事官金履翼。以本職弘文館修撰罷職矣。今已敍用。仍差從事官。使之察任。何如。傳曰。允。
정조 10년
兵曹口傳政事。副司直單金載人。副司果單金履翼鄭萬始尹悌東。
정조 10년
朴天衡。以禁衛營言啓曰。今閏七月十九日。孝昌墓擧動時。依定奪。銅龍門入直鄕軍除留五十名。西營入直鄕軍。新營入直騎士。各除留十名。元入直將官率領仍直。其餘馬步軍兵。待標信出用於扈衛陣。而二十日詣慶熙宮後。竝還入直。本營則千摠一員。騎士將一員。哨官二員。敎鍊官一員。騎士十人。鄕軍十名。兼別破陣二名。率領入直。火藥庫則哨官一員。別破陣八名。兼別破陣六名。率領守直。南別營則哨官一員。別騎衛二人。鄕軍七名。率領守直之意。敢啓。傳曰。知道。
정조 10년
朴天衡。以禁衛營言啓曰。今此慶熙宮經宿時。內外各處入直及巡邏等節。一依時御所例擧行事。自兵曹草記矣。延和門鄕軍一百十四名。把摠一員。哨官一員。率領入直。南營鄕軍四十名。哨官一員。率領入直。巡邏等節。依例擧行。而還宮時。外營入直鄕軍。待標信。該將官領率赴陣。魂宮別巡邏則二十日爲始。牌將二人。軍十五名定送。與訓御兩營。各於字內。各別行巡。詣慶熙宮時。昌德宮外各營入直。依傳敎。減三分一。而還御時。依前入直之意。敢啓。傳曰。知道。
정조 10년
朴天衡。以御營廳言啓曰。今此王世子發靷時。門外屛門把守減半。軍三十名。斥候伏兵減半。軍二十二名。別破陣一百名。哨官二員。領赴摠戎廳扈衛陣之意。敢啓。傳曰。知道。
정조 10년
朴天衡。以御營廳言啓曰。今此慶熙宮經宿時。內外各處入直及巡邏等節。一依時御所例擧行事。自兵曹草記。允下矣。本廳北二營入直左哨軍一百十一名內。五十名除出。哨官一員率領。依集春營例。入直于東營。其餘六十一名及別破陣六名。千摠一員。把摠一員。哨官一員。率領入直。宮墻外巡邏等節。依例擧行。騎士二十五人。該番將率領入直。還宮時。待標信。各其將官率領赴陣。魂宮別巡邏則二十日爲始。軍五十名。牌將二人率領。與訓禁兩營。各於字內。各別行巡。詣慶熙宮時則昌德宮外。各營入直軍。依傳敎。減三分一。還御後則依前入直之意。敢啓。傳曰。知道。
정조 10년
朴天衡。以義禁府言啓曰。中官李元成拿問草記。重勘事。命下矣。李元成。傳旨內拿問重勘。罪取考律文。則大明律制書有違條有曰。凡奉制書。有所施行而違者。杖一百。大典通編推斷條有曰。犯私罪。杖一百決杖。告身盡行追奪。雜令條有曰。王府決杖者。代以金贖云矣。李元成。杖一百收贖。告身盡行追奪。放送。何如。傳曰。允。
정조 10년
丙午閏七月十七日辰時。上御瑤華堂。魂宮都監堂郞入侍時。魂宮都監堂上李性源徐有隣尹蓍東。都廳尹長烈。郞廳洪義榮洪元燮具膺李晩秀。行都承旨沈豐之。事變假注書尹光顔。記事官李崑秀尹行任。以次進伏訖。上曰。徑詣魂宮諸物。竝以彩轝。卽爲先送。可也。仍命出定號定名櫃達字櫃欽賜櫃祝文函燭櫃銀器櫃司紙櫃塡祝硯匣櫃。竝宣仁門留門。卽爲出送。上曰。水剌間雜物。則自都監移置。好矣。上曰。虞主何時奉來乎。有隣曰。巳時矣。豐之曰。啓殯亦是巳時。似有相値之患矣。上曰。日官招來問之。可也。上曰。明日奉來時。只禮判進去。可也。上曰。昨日卿等進去前。虞主已造成云矣。性源曰。其前已擇材。劈鍊以置云矣。上曰。處所亦以殯宮爲之爲好。何必於各闕爲之乎。此亦無義矣。且只委之奉常寺官。極爲疎虞。自今勿預爲治木。待禮堂進去後。奉審造成爲好矣。上謂蓍東曰。卿進去。更爲奉審虞主。如有未盡處。則更用木賊磨淨。可也。蓍東承命退出。上命書禮曹神輦低擔事收議草記批答。上曰。領相收議似未暢。左右相之議。可謂明白矣。上曰。牌將一人更定。領送雜物於墓所。可也。命書傳敎曰。墓所所用餠食米。中米中另擇十石。再明日輸納墓所水剌間。十石。小祥日更爲輸送事。分付。又命書榻敎曰。侍從堂上堂下罷散人。竝敍用。令該曹口傳付軍職。上謂晩秀曰。路祭所燭臺床卓。竝移用於吉帷宮。好矣。上命長烈往慶熙宮。奉審虞主。上曰。凡宮城扈衛。必吹天鵝聚軍。丙申亦然。而今番則不然。何也。明日當爲扈衛。召宣傳官。使之出問以奏也。上曰。同副承旨入侍。賤臣承命出。與同副承旨尹㬦偕入進伏。上命書傳敎曰。闕門出入。守宮大將。自可主管。而今番有扈衛。陣門開閉。預令宣傳官。問于內外各處及都監應入人員。抄出錄置。明日結陣後。預以信箭。分付。俾無窘速之弊。闕門則出宮後。只通化門仍留。匠手畢入後還閉。待天明。與他門一體放鑰。曜金門金虎門宣仁門仍閉。還宮時放鑰事。分付。又命書傳敎曰。守宮大將。事畢間姑留北所事。已令約束。而燒火物件移用物件。則都監郞廳當主管。伊日使役員役工匠等出入。一依該郞指揮擧行事。亦令守宮大將。先爲知悉。又命書傳敎曰。安邊銅店民人等。自願赴役。昨有給米之命。仍令慰諭下送。依此擧行乎。形止。令該都監草記。命日官池日賓入侍。上命書榻敎曰。虞主奉來時刻。以卯時進定。上還內。諸臣以次退出。
정조 10년
丙午閏七月十七日午時。上御瑤華堂。魂宮都監堂郞入侍時。魂宮都監堂上李性源徐有隣尹蓍東。郞廳尹長烈洪元燮李晩秀具膺洪義榮。行都承旨沈豐之。事變假注書尹光顔。記事官李崑秀尹行任。以次進伏訖。上曰。明日靈座移設處。預爲入審變通。好矣。晩秀承命率木手。入審靈座東邊移設處訖。上謂蓍東曰。虞主造成。果無未盡處乎。蓍東曰。臣俄往奉審。則治木之節。果極盡無欠。而陷中合縫處題主後。大祝當還合。而恐難善爲。匠手不可不待令於墓所矣。上曰。匠手使之待令爲好。而使丁遇泰爲之。亦似無妨矣。上曰。兵曹郞廳柳文養入侍。賤臣承命出。與兵曹佐郞柳文養偕入進伏。上曰。路祭時紛雜之患。不可無主管檢飭之人。故特使之先詣禁喧。而非但禁喧而已。班次。亦主管檢飭。無或有雜亂之弊。祭物陳設。亦看檢爲之。勿委之典祀官。撤饌時。另加申飭。以架子送于墓所。班行中。若有揮扇橫竹之類。則到墓所。卽爲書啓。凡燭籠轝士軍及各差備中。有亂雜之患。則責在該都監堂上。凡先後廂軍兵中。有亂雜之患。則責在該將臣。竝須各別察飭。隨現書啓。可也。文養承命退出。上曰。香爐石。陵制則無之。而墓制則多有之。今番則何以爲之耶。蓍東曰。晝茶禮。旣於魂遊石陳設。則香爐石。似不可不設矣。上曰。須更問於墓所堂上。量宜爲之。好矣。上曰。虞主光漆。誰爲之乎。有隣曰。寫字官當爲之。而洪聖元安福新二人。爲實預差待令云矣。性源曰。今此動駕時。左捕將李漢昌。以陪往大將隨詣。右捕將趙圭鎭。以禁軍別將隨駕。在前如此之時。以留都大將權察。而今番則留都大將。皆是文宰。在京前捕將李昌運具以謙中。以何人權察乎。敢稟。上曰。以具以謙爲之。可也。出擧條豐之曰。權察捕將。以具以謙爲之事。命下矣。卽爲牌招。聽傳敎。何如。上曰。依爲之。出擧條上曰。軍士房承旨入侍。賤臣承命出。與左副承旨趙興鎭偕入進伏。上命出紙標信櫃。命興鎭開櫃。上曰。此紙標信千張中。一張出授兵判。使分兵曹祗受。慶熙宮若有不時開門之事。則以紙標信擧行之意。分付。可也。仍命興鎭。照數計點。還納櫃中。上曰。丙申後。今始出用矣。此蓋爲有事時。標信不足。則以此代用也。紙背所書字號。則是金鍾秀爲軍士房時所書矣。性源曰。俄下宣仁門哭送之敎矣。以頃日習儀時觀之。大轝進發時。宣仁門外。極窄狹紛沓。恐難出臨。只於景化門外。臨見哭送。似好矣。上曰。暫見升轝而當卽還矣。蓍東曰。習儀時則大轝奉出時。未免太急。正日則不可如是。當緩緩進向矣。性源曰。大轝到墓所少駐時。何以爲之乎。上曰。大轝幕次排設。好矣。上親行夕上食。命諸承旨入參。豐之曰。今日親臨夕上食。通禮院官員。無一人待令。事極駭然。當該通禮及贊儀引儀。所當重勘。而本院請推之外。無他可施之罰。何以爲之乎。上曰。前有晝茶禮後退去之命。分揀。可也。出擧條上曰。都監郞廳二人。使之入來。上曰。洪元燮。權攝通禮。李晩秀。權攝贊儀。讀笏記。可也。上行禮如儀訖。上命書傳敎曰。同副承旨。聞有實病。許遞。前望單子入之。待下批牌招察任。上曰。此承宣之特除。蓋取其醇謹眞實也。其爲人誠可貴矣。性源曰。果是好人矣。有隣曰。人品誠不易得矣。上曰。前承旨尹㬦。令該曹口傳付軍職。出榻敎上曰。左承旨入侍。賤臣承命出。與左承旨李在學偕入進伏。上曰。戊申壬申三都監儀軌中。賞格數爻抄出。作笏記以待。好矣。在學承命退出。上謂豐之曰。俄者丙申年。各殿別賞典所謄者。持入也。上曰。自兵曹。木布各五同。先爲入之。可也。上命元燮。收聚燒火物種。竝入置殯宮東邊夾室中。待發靷後。卽爲燒火。命書榻敎曰。摠戎廳扈衛陣假大將李昌運。牌招聽傳敎。性源曰。明日通化門宣仁門仍留事。命下矣。崇禮門興仁門。一體仍留。敦化門金虎門丹鳳門開門。以二更一點磨鍊乎。敢稟。上曰。依爲之。出擧條性源曰。東所薄陋。雖暫時入御。有難爲之。宣仁門內北邊。設小次改服。似好矣。上曰。依此爲之也。命都監堂上先退。上謂元燮曰。燒火物種焚燒時。火光必大段照射矣。待天明燒火爲好矣。上謂元燮義榮等曰。今番魂宮都監堂郞。不但效勞。累朔悲擾之中。逐日相見。無以表意。此下綿紬各一段及臈藥封各一。爾其受出。分傳于堂郞。其中都廳則日淺。故只丸藥賜送矣。元燮等承命受出。上曰。魂宮都監員役等。元賞典外。當別有施賞之道。使之錄名數以入也。上曰。當該中官。拿問草記重勘。出榻敎命退。諸臣以次退出。
정조 10년
行都承旨沈豐之魂宮直。行左承旨李在學齋宿。右承旨徐鼎修齋宿。左副承旨趙興鎭齋直。右副承旨李祖承齋宿。同副承旨朴天衡齋直。注書金孝建齋宿一員未差。假注書金祖淳齋直。事變假注書尹光顔魂宮直。
정조 10년
啓欑室後。大殿王大妃殿惠慶宮中宮殿。奎章閣藥房口傳問安。答曰。知道。
정조 10년
別奠罷後。大殿王大妃殿惠慶宮中宮殿。奎章閣藥房口傳問安。答曰。知道。
정조 10년
祖奠罷後。大殿王大妃殿惠慶宮中宮殿。奎章閣藥房口傳問安。答曰。知道。
정조 10년
趙興鎭啓曰。今此擧動時。本院印信。當爲齎去。禮曹印信一顆。留院時取用。何如。傳曰。允。
정조 10년
朴天衡啓曰。時原任閣臣。有稟達事。來詣請對矣。傳曰。入侍。
정조 10년
朴天衡啓曰。諸承旨。有稟達事。來詣請對矣。傳曰。入侍。
정조 10년
趙興鎭啓曰。時原任閣臣。有稟達事。更爲請對矣。諸承旨。有稟達事。更爲請對矣。傳曰。當思量處分矣。
정조 10년
兵曹口傳政事。以李書九洪聖淵爲文兼。
정조 10년
趙興鎭。以議政府三公意啓曰。今日百官班。有橫竹吸草之人。聞甚駭然。使押班監察指名現告。則謂以無路査出。終不現告。初不檢飭。末又推托。其在懲後之道。不可仍置。當駭押班監察。罷職。何如。傳曰。事過後。拿問處之。
정조 10년
趙興鎭。以禮葬都監都提調意啓曰。今此發靷時。謝后土各門道路山川祭。獻官副司果許晊韓光植沈鏗崔烜尹載命申禹相。本都監郞廳權差。使之擧行。何如。傳曰。允。
정조 10년
趙興鎭。以扈衛廳留都大臣領中樞府使金尙喆意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 10년
朴天衡。以扈衛廳留都大臣意啓曰。明日大駕擧動後。都城各門。初昏時閉門。啓東時開門事。已自兵曹。啓下矣。城門旣已早閉晩開。則巡邏亦當早發而晩罷。待南山擧烽火發巡。趁啓東時撤還。此意令漢城府知委各部。使閭巷人預爲知悉。亦爲分付於留都軍門。何如。傳曰。允。
정조 10년
丙午閏七月十八日卯時。上御瑤華堂。親臨啓殯入侍時。行都承旨沈豐之。行左承旨李在學。右承旨徐鼎修。左副承旨趙興鎭。右副承旨李祖承。同副承旨朴天衡。記事官金孝建。假注書金祖淳。事變假注書尹光顔。記注官承膺祚金健修。記事官李崑秀。原任提學吳載純徐浩修。提學金鍾秀李性源。直提學朴祐源李秉模。原任直提學徐有防。檢校提學兪彦鎬。原任直閣金載瓚鄭東浚徐龍輔金宇鎭。直閣鄭大容。待敎尹行任。宗戚執事黃仁點金峙默洪義榮趙觀鎭趙應鎭。左通禮鄭益祚。魂宮都監堂上李性源徐有隣尹蓍東。都廳尹長烈。郞廳洪元燮具膺李晩秀。以次進伏訖。上曰。朝奠當兼行告由。宗戚執事。先入陳設。可也。仁點等。升詣設饌訖。上曰。大祝未及待令云。以閣臣中一人。讀祝。可也。時至。上具衰服。就位哭。三上香。執盞奠盞如儀訖。天衡曰。今日親臨朝奠。兼行告由時。大祝趙弘鎭。不卽待令。屢次催促。終不入來。事體所在。極爲未安。推考警責。何如。上曰。依爲之。出擧條豐之曰。今此文孝世子發靷時。所過各門橋梁。名山大川祭獻官。例以禮葬都監郞廳一人。兼行諸處。而一人兼行。多有窘束之患。今番則各處獻官。皆以侍從塡差矣。仍令權差禮葬都監郞廳。使之依例擧行。似合事宜。故敢此仰達矣。上曰。依爲之。出擧條彦鎬曰。謹考補編。則凡魂宮祭官。自虞至禫。初獻正二品。亞獻終二品。墓所獻官。以堂上正三品塡差。而如有特敎。或求差者。則勿拘品數事。載錄於受敎條矣。今此文禧廟孝昌墓祭官。依此磨鍊。何如。上曰。依爲之。出擧條上命晩秀等。率木手入。排設靈座東邊移設處。移置諸冊印床於東西夾門外。印東冊西。遂撤出靈座前床卓。上曰。此床卓。竝移用於吉帷宮爲好。出付尙衣院。使之送于墓所也。上曰。麻屨及散垂。當於啓殯前爲之乎。有隣曰。似當於啓殯後爲之矣。上曰。補編無可據者否。有隣曰。補編亦無載錄者矣。蓍東曰。啓殯後始變服哭。似當矣。豐之曰。虞主已奉來云矣。上曰。除標信。宣仁門開門。卽爲奉入也。虞主輦至殯宮前。神主大祝李勉兢。奉出虞主。奉安于神帛之後。上曰。啓殯前。有啓殯奠。啓殯後。又有別奠。而祝文只一本製入。藝文提學。須更製一本以入。大祝。因以朝奠大祝。分排讀祝。可也。彦鎬承命退出。鍾秀進伏曰。臣於月前上來登對時。有所陳白者矣。其後以母病。今始上來矣。側聽多日。尙無處分。臣子憤痛之心。與日俱深。今則靈轝將發矣。雖未敢望準請。到今決不可晏然置之。鞫問正刑。則殿下容或商量。第姑拿囚。以待從後量處焉。臣前已盡達。更無可達之語矣。上曰。向筵已畢諭。予意與向日無異矣。上命宗戚執事。升堂陳設。禁漏。告啓殯奠前二刻。攸司進禮饌。仁點等設饌訖。上命贊笏執事李時秀。讀笏記行禮。引儀引百官就位。時至。通禮啓請哭。上哭。百官皆哭。上三上香。執盞奠盞哭如儀訖。上命都監郞廳及別看役等。遷靈座及奠於堂內東邊。上曰。朝上食相値。上食。於啓殯後行之乎。鍾秀曰。別奠時兼設。則似好矣。上命啓殯時執事竝升堂。引儀引參贊李命植升堂。拭巾執事一人從升。命植詣欑室南。北向。跪達啓欑室繕工監官。率其屬升欑室。只開三面戶素幄三面素帳紅綃甲帳。撤排出付帷幄牌將。移送墓所。命植以巾拂拭梓室。覆以棺衣竝降出。上命都監郞廳及別看役等。奉素錦褚。覆梓室上。以曳索維結訖。命還奉靈座於正中如初。尙衣院進素履。上御素履散帶垂。上命承旨閣臣。權退變服。禁漏。告啓殯後別奠前二刻。上命仁點等。入陳設。承旨閣臣竝入參。通禮啓請哭。上哭。百官皆哭。上三上香。執盞奠盞哭如儀。百官奉慰如儀。引儀引百官出。上曰。啓殯後。當爲代哭不絶聲。以此知委。使之代哭也。命閣臣權退。只數人輪回入侍。上曰。右承旨入侍。鼎修進伏。上下標信二。解出扈衛軍兵。上曰。弘文提學入侍。祖淳承命出。與弘文提學徐有隣偕八進伏。上命書傳敎曰。出來咨文。卽前月卄五日所出。辭語旣如是懇到。祭品又有加倍之語。回咨不可不措辭撰送。卽令文任製進。使之明日封發。嚴飭灣府傳通城將。期於卽速傳致事。令廟堂知悉。上謂有隣曰。卿須卽爲出去撰出也。有隣退出。上命承史權退。
정조 10년
同日申時。上御瑤華堂。親臨祖奠時。前二刻。上命宗戚執事。入陳設訖。命諸承旨閣臣入參。時至。時秀讀笏記。引儀引百官就位。通禮啓請哭。上哭。百官皆哭。上三上香。執盞奠盞哭如儀訖。百官奉慰如儀。引儀引百官出。上命都監堂上升堂。性源等進伏。性源曰。尙衣院。多有往來擧行之事。而建陽門把守。故不得相通云矣。上曰。所當持來之物及擧行事。竝錄給宣傳官。使之許入。好矣。上曰。回咨已構成否。有隣曰。纔得構出矣。上命入草本。親覽訖。上曰。與兵判更爲同議潤色也。上曰。大轝肩轝神輦神轝諸差備及儀伏。竝使之預爲陳列也。上曰。回咨今已停當。卿須出示領相後。卽爲正書。好矣。有隣承命退出。性源曰。訓局軍一百名。則午後一齊聚會。而領率把摠崔秉敎。今至日暮。尙不來待。事之駭然。莫此爲甚。請汰請拿。罰不蔽罪。師律所關。不可不嚴繩。敢此仰達矣。上曰。事過後。卿其嚴査取招。草記稟處。可也。出擧條上謂蓍東曰。遣奠。必先期行之。然後可無窘束之患矣。蓍東曰。然矣。上曰。丙申亦先行遣奠。故百官得以先出就班矣。蓍東曰。丙申則發靷前五刻行之矣。上曰。外間則何以爲之乎。蓍東曰。私家則路祭。卽是遣奠矣。上曰。丙申年遣奠行事後。至發靷時刻頗遲。似不但前五刻矣。今亦依此。先期行遣奠。可也。上命晩秀元燮等。入撤靈寢帷帳。上曰。哀冊中。書主上殿下云云。則是在下者之辭。遣奠則似不可親臨矣。蓍東曰。殿下入就位。而代奠官奠酌。讀冊則亦無拘礙之端。故以親臨磨鍊矣。鍾秀進伏曰。今靈轝將發。而賊醫不誅。安有如此痛迫之事乎。今則不可不允許矣。樂性曰。當此時。豈欲復提此請以慼聖心。而靈轝未出之前。不可不處分。故不得已有此請矣。彦鎬曰。臣子含冤忍痛之心。此時尤切矣。都監堂上諸承旨閣臣等竝齊聲曰。亟賜允從。以洩輿憤焉。上曰。若可從施。則當初從施矣。予實躬撿用藥。而豈可委罪於渠輩乎。鍾秀曰。頃日則猶有餘日。故顒俟處分矣。今則廞儀已戒。時刻無餘。不得請則不敢已矣。豐之等曰。到此地頭。殿下不可終咈群情矣。上曰。卿等欲何以爲之乎。鍾秀曰。雖不得卽加按誅。爲先拿囚。則群情可以少慰。且其前後所爲。難保其無窮凶情節。不可不一番鞫問矣。上曰。予亦有商量者。而欲於葬後下敎矣。先朝權聖徵。依啓後。又有徐宗玉之疏。故予則欲稍待量處。以爲收殺耳。鍾秀曰。必於今夜內下敎焉。此不可延到葬後矣。上出就齋室。諸承旨閣臣等隨詣齋室門外請對。上曰。予欲少休。卿等姑退。僉曰。臣等不得請。則不敢退矣。上曰。當出而賜對。卿等少俟。諸臣竝退俟。上復出就座。諸臣復陳請如初。上曰。當思之矣。僉曰。此非三思之事矣。上曰。渠輩何足誅也。且今已晩矣。鍾秀曰。若誅之而一分有傷於聖德。則臣等雖甚冤鬱。豈敢如是仰請乎。殿下雖不以爲然。迫於群請。咈聖意而從之。則反有光於盛德矣。上曰。渠輩實無深罪之端。只是傳播大內之言。極爲駭妄矣。鍾秀曰。此亦渠罪案。而不可只以此事罪之矣。上曰。返虞後。當處之矣。鍾秀曰。賊不討不書葬。不可不葬前處分矣。上曰。雖曰賊不討不書葬。豈有賊不討而遂不葬之理乎。時刻將晩。凡百當整齊。卿等更勿煩也。上仍起就齋室。諸承旨閣臣。竝隨詣帳外。更爲請對。上曰。予欲就寢。姑爲退去焉。鍾秀高聲奏曰。此非靳允之事也。卽降兪音。則當無煩聒之事矣。豐之等曰。群情豈勝悲憤冤鬱。而如此不知止乎。鍾秀曰。時刻迫近。更無可待之時。故非不知此時煩聒之萬萬死罪。而猶不敢退去。唯望亟降兪音焉。上曰。予當思量處分矣。豐之曰。以此下敎。書出批答矣。上曰。唯。上曰。參班文兼竝改差。令該曹口傳差出。先侍衛後謝恩。出榻敎諸承旨閣臣等權退。
정조 10년
行都承旨沈豐之隨駕宿。行左承旨李在學隨駕宿。右承旨徐鼎修隨駕宿。左副承旨趙興鎭隨駕直。右副承旨李祖承隨駕宿。同副承旨朴天衡隨駕直。注書金孝建隨駕宿一員未差。假注書金祖淳隨駕直。事變假注書尹光顔隨駕宿。
정조 10년
上在孝昌墓。停常參經筵。
정조 10년
遣奠罷後。大殿王大妃殿惠慶宮中宮殿。奎章閣藥房口傳問安。政院玉堂單子問安。朝廷二品以上六曹堂上兩司長官問安。路祭所後。政院玉堂問安。答曰。無事。
정조 10년
大駕詣孝昌墓入齋室後。奎章閣政院玉堂藥房朝廷二品以上六曹堂上兩司長官奉朝賀口傳問安。答曰。知道。
정조 10년
李祖承。以禮葬都監都提調意啓曰。大轝卽刻丑時。無事到路祭所之意。敢啓。傳曰。知道。
정조 10년
李在學。以禮葬都監都提調意啓曰。大轝卽刻寅時。到墓所作門內。權住之意。敢啓。傳曰。知道。
정조 10년
行都承旨沈豐之隨駕宿。左承旨未差。右承旨徐鼎修隨駕宿。左副承旨趙興鎭隨駕直。右副承旨未差。同副承旨朴天衡隨駕直。注書金孝建隨駕宿一員未差。假注書金祖淳隨駕直。事變假注書尹光顔隨駕宿。
정조 10년
上在慶熙宮。停常參經筵。
정조 10년
大駕詣昌德宮後。奎章閣政院玉堂藥房口傳問安。答曰。知道。
정조 10년
詣昌慶宮入齋室後。奎章閣政院玉堂藥房口傳問安。答曰。知道。
정조 10년
王大妃殿除服後。大殿惠慶宮中宮殿。奎章閣藥房口傳問安。答曰。知道。
정조 10년
傳于沈豐之曰。禮房承旨。馳詣懿昭墓義烈墓。奉審以來。
정조 10년
趙興鎭。以吏批言啓曰。前僉正洪義榮。封閉官孟至大。都廳徐瀅修。加資事。命下矣。洪義榮孟至大。雖已資窮。未經準職。徐瀅修。未及資窮準職。何以爲之。敢稟。傳曰。竝加資。
정조 10년
有政。吏批。判書兪彦鎬進。參判趙時偉牌不進。參議金宇鎭進。左副承旨趙興鎭進。以金峙默爲同敦寧。徐敎修爲長寧殿參奉。廣陵君烶今加宜德。輔德金峙默今加嘉善。副司果李鼎運尹長烈。前僉正洪義榮。副司果徐瀅修。掌令孟至大。已上今加通政。已上加資事。承傳。尹光心爲義盈主簿。趙錫福爲司饔奉事。尹行元徐瀅修爲承旨。
정조 10년
兵批。判書李性源進。參判趙鼎鎭病。參議柳誼病。參知李夔入直進。同副承旨朴天衡進。以池日賓爲興陽監牧官。副護軍單具明謙。司直單沈墢。副司果單趙觀鎭李一源趙應鎭尹應烈尹行醇李義肅金載謙吳晉秀尹光心黃仁煦魚在紹黃瑗鄭述仁宋碩欽。
정조 10년
兵曹口傳政事。兼內乘單吳應常。
정조 10년
傳于朴天衡曰。明日朝廷問安。勿爲之。
정조 10년
朴天衡。以墓所都監都提調意啓曰。今日魂遊石長明燈羊石。次第入排之意。敢啓。傳曰。知道。
정조 10년
朴天衡。以墓所都監都提調意啓曰。正壙前面。以水灰添補覆釜形。半月墳築土平齊後。仍爲被莎之意。敢啓。傳曰。知道。
정조 10년
趙興鎭。以墓所都監都提調意啓曰。今日甕家隧道閣。撤毁之意。敢啓。傳曰。知道。
정조 10년
朴天衡。以禮葬都監都提調意啓曰。下玄室後。燒火物件。洞口外潔淨處。堂上郞廳。依例看檢燒火後。別單書入之意。敢啓。傳曰。知道。
정조 10년
趙興鎭。以兵曹言啓曰。五衛將金尙振。身病猝重。勢難供職。宿衛輪番之任。不可久曠。今姑改差。何如。傳曰。允。
정조 10년
兵曹口傳政事。以洪義榮爲五衛將。
정조 10년
朴天衡。以兵曹言啓曰。局出身廳。年久頹傷。無路支接云。中日閣。權接崇義門。守門將直所。亦爲破傷。未免露處云。西所部將直所。同爲入接事。分付。何如。傳曰。允。
정조 10년
趙興鎭。以兵曹言啓曰。卽接一所監軍兪漢忠牒呈。則本所巡將田德雨。昨日自墓所受牌入來時。未趁門限。不得入城行巡云。兩所巡將監軍。一時受牌之後。獨爲落後。門限前未卽入來。已極怪駭。而莫重巡牌之城外經夜。至嚴巡綽之空然廢闕。尤萬萬驚心。當該巡將田德雨。令該府。拿問嚴處。何如。傳曰。允。各所巡將。同時受牌。一入一不入。事甚可該。査實草記。可也。
정조 10년
趙興鎭。以兵曹言啓曰。本曹草記批旨內。傳曰。允。各所巡將。同時受牌。一入一不入。事甚可駭。査實草記。可也事。命下矣。依傳敎。一所巡將田德雨處。査問其委折。則德雨所供內。昨日入參闕內哭班。退出通化門外。始聞巡將蒙點。而該廳書員。不得趁時推尋。始爲通知於日勢已暮之後。故倉黃進去。則二所巡將及兩所監軍。已先受牌而去。渠則受牌差後。疾馳入來。則城門已閉。彷惶道上之際。適値信箭宣傳官入來。留門通于留都所。欲因留門入去。則留都所不許。故往復之際。已過三更。雖欲更爲馳去自首。而夜已深矣。作門無以出入。故方此罔措之際。更鼓已盡。始爲出去自首。自犯罔赦之罪。萬死無惜。此外無他可達之辭云矣。敢啓。傳曰。知道。
정조 10년
趙興鎭。以二所巡廳言啓曰。去夜四更量。犯夜人假別監李聖允朱鳳獜執捉。何以爲之。敢啓。傳曰。勿論。
정조 10년
丙午閏七月二十日卯時。上御墓所齋殿。右承旨入侍時。右承旨徐鼎修。假注書金祖淳。記事官李崑秀尹行任。以次進伏訖。命書傳敎曰。宗戚執事都監堂郞員役工匠及看役牌將以下。各差備假別監牌將吏卒等。竝書啓。上曰。詣慶熙宮時。歷入昌德宮。百官軍兵。道上留住。出榻敎命退。諸臣以次退出。
정조 10년
丙午閏七月二十日卯時。上自孝昌墓詣慶熙宮。擧動入侍時。行都承旨沈豐之。行左承旨李在學。右承旨徐鼎修。左副承旨趙興鎭。右副承旨李祖承。同副承旨朴天衡。記事官金孝建。假注書金祖淳。記注官金健修。記事官李崑秀。一直提學朴祐源。二直提學李秉模。原任直閣徐龍輔。直閣鄭大容。以次侍立訖。上具戎服佩劍。御齋殿。命都承旨與都監堂上入侍。行都承旨沈豐之。假注書金祖淳。記事官李崑秀尹行任。都監堂上朴明源徐有隣李性源等進伏。上曰。今則禮葬已過。墓所守護之節。自有典例。而但守墓守衛官及侍墓內侍輩。不無混雜之慮矣。大抵景譚獄事。其源寔由於此也。在今宜戒前轍。而顧彼無議之類。全不知內外朝等分。恐有雜亂之事。故今番則直處雖已各定。若無別般申飭。則難保其不相關通。卿等招致守衛官。諭此筵敎。俾勿相通。而如或犯科而現發。則其時當與內侍一同重勘。以此意亦爲各別嚴飭。期於無犯也。明源等。承命退出。命書傳敎曰。墓所有守墓官侍墓內侍。又有守衛官進支中官。今番則直處雖已各定。以已事言之。如前亂雜之弊。難保其必無。俄令魂宮堂上。招致守衛官。以筵敎嚴飭。而如是申飭之後。萬一有言語相接。往來相關。現發於來頭摘奸時。則守衛官。當以交通宦侍律論。守墓官。當重勘。中官亦當同罪。以此傳敎。書付守侍墓官齋舍。俾各惕念。無或犯科。又命書傳敎曰。朝夕上食晝茶禮。守侍墓官。輪回進參。守墓官進參時。則守衛官奉爐盒奠進酌。侍墓官進參時。則進支中官爲之事。分付。上曰。軍士房承旨入侍。賤臣承命出。與左副承旨趙興鎭偕入進伏。命書傳敎曰。自墓所洞口至崇禮門捧上言。上曰。三嚴爲之。賤臣承命出傳。通禮啓請外辦。上乘輿出齋殿門。至紅箭門外。降輿乘轎。上曰。待入城後。下敎返虞離發墓所之意。承旨傳于都監堂上處。興鎭承命出傳。駕至崇禮門外。上曰。歷入昌德宮。只承史隨駕。其餘百官皆留住。駕至大廣通橋。上命興鎭曰。以返虞離發之意。書於草紙。招給別隊馬兵。使之馳往傳於分承旨處。興鎭承命出。書返虞入來四字。給別隊馬兵。出送墓所。駕至弘化門外。命宣傳官。持標信解留陣。陣於把子廛橋左。命儀仗軍兵留住。至昌德宮。下轎乘輿。由協陽門還內。少選。上還由協陽門。乘輿出。降輿乘轎。詣慶熙宮。至興元門。命宣傳官。持標信解嚴。至建明門內。降轎乘輿。由泰寧門入齋殿。諸臣以次退出。
정조 10년
同日辰時。返虞儀。上具衰服。御魂宮。命承旨閣臣及侍衛諸臣入就位。行都承旨沈豐之。行左承旨李在學。右承旨徐鼎修。左副承旨趙興鎭。右副承旨李祖承。同副承旨朴天衡。記事官金孝建。假注書金祖淳。記注官金健修。記事官李崑秀。檢校提學兪彦鎬。一直提學朴祐源。二直提學李秉模。原任直閣徐龍輔。直閣鄭大容。以次侍立。上命宣傳官返虞。所經前路。皆令一一馳奏。返虞至。侍衛及儀仗。自泰寧門左右挾入。至魂宮階下。分東西立。神輦由泰寧正門入。至魂宮。上哭迎。在位者皆哭。挾相禮進當神輦前。贊請降輦。大祝奉神主安于龕室。次奉魂帛箱。安于神室內之左邊交椅。上執事者。設饌如禮。已上詳見儀軌及儀註
정조 10년
丙午閏七月二十日巳時。上親臨魂宮。再虞祭入侍時。行都承旨沈豐之。行左承旨李在學。右承旨徐鼎修。左副承旨趙興鎭。右副承旨李祖承。同副承旨朴天衡。記事官金孝建。假注書金祖淳。記事官金健修。記事官李崑秀。一提學金鍾秀。檢校提學兪彦鎬。原任直提學徐有防。一直提學朴祐源。二直提學李秉模。原任直閣金載纘徐龍輔。直閣鄭大容。待敎尹行任。都監堂上徐有隣李性源尹蓍東。以次侍立訖。上曰。返虞。見承旨所報後。離發乎。鍾秀曰。然矣。時至。通禮啓請進膳。執事者進膳。大祝陞神室前。奉出神主。啓櫝。通禮啓請哭。上哭。在位者皆哭。通禮啓請上香。上三上香。啓請祼瓚。執事者進瓚。上受瓚祼之。啓請奠幣。執事奉幣以進。上執幣。授執事奠之。啓請執酌奠酌。上奠酌如禮。大祝讀祝訖。通禮啓請哭。上哭。在位者皆哭。哭止。亞獻官領議政鄭存謙。終獻官右議政金熤。以次行亞獻及終獻如禮。百官皆於泰寧門外陪祭。通禮啓請望燎。上曰。三年內祝文。皆令勿焚。收置。可矣。禮畢。大祝閉櫝。奉安神主於龕室內。已上竝詳見儀註命退。鍾秀進前曰。賤臣今日下往鄕廬。卒哭日。老母之病。如不添劇。則謹當上來參班矣。仍退去。諸臣以次退出。上乘輿。自泰寧門出。由廣達門還內。
정조 10년
同日未時。埋安魂帛儀。右承旨徐鼎修。左副承旨趙興鎭。記事官金孝建。假注書金祖淳。記事官李崑秀尹行任。閣臣徐有防金載瓚徐龍輔。都監堂上徐有隣李性源。郞廳李晩秀趙應鎭等。入泰寧殿後。顯武門南墻下陶遂椽之東。令相地官。占地掘坎二尺許。又設屛風及交椅於掘坎之傍。大祝入魂宮內。奉出魂帛箱。至掘坎傍。奉安于交椅上。先安黑木櫃於坎內。次奉魂帛箱。裹紅色大緞袱紫芝緞袱。又裹紅紬袱。安於木櫃之內。下櫃蓋。築土瘞之。神帛函及櫃子之類。盡燒火後。諸臣以埋安之意。入稟後。皆退出。
정조 10년
丙午閏七月二十日未時。上御齋殿。右承旨入侍時。右承旨徐鼎修。假注書金祖淳。記事官李崑秀尹行任。以次進伏訖。上曰。軍士房承旨入侍。賤臣承命出。與左副承旨趙興鎭偕入進伏。命書傳敎曰。今番賞典。一人雖兼數事。不得疊受。以栗木洞居民金成益等上言。命書傳敎曰。分付畿營。從公處決。俾無墓底居民更訴之弊。又命書傳敎曰。吏曹參判。聞有實𧏮。許遞。前望單子入之。命退。承史以次退出。
정조 10년
丙午閏七月二十日酉時。上御齋殿。右承旨入侍時。右承旨徐鼎修。假注書金祖淳。記事官李崑秀尹行任。以次進伏訖。上曰。政官來享官廳開政。賤臣承命出傳。上曰。五衛將一員作窠。以洪義榮擬入。賤臣承命出傳。命書傳敎曰。左承旨右副承旨許遞。今日政差出。命退。承史以次退出。
정조 10년
行都承旨沈豐之隨駕宿。左承旨徐鼎修隨駕宿。右承旨趙興鎭隨駕直。左副承旨徐瑩修隨駕宿。右副承旨洪義榮隨駕直。同副承旨孟至大隨駕宿。注書金孝建隨駕宿一員未差。假注書金祖淳隨駕直。事變假注書尹光顔隨駕宿。
정조 10년
藥房都提調臣洪樂性。提調臣金履素。副提調臣沈豐之啓曰。日月易邁。文孝世子禮葬奄過。玄隧永閉。神轝已返。再虞又經。伏惟聖上。親臨哭訣。一倍悲傷。何以堪遣。侵曉動駕。多日移次。聖體不瑕有所損之節乎。王大妃殿氣候。何如。惠慶宮氣候。何如。中宮殿氣候。何如。臣等不勝區區悲慮之忱。敢此問安。傳曰。知道。
정조 10년
洪義榮。以奎章閣守宮檢校提學之意啓曰。夜間閣內諸處。無事之意。敢啓。傳曰。知道。
정조 10년
洪義榮啓曰。來二十五日。朝參日次。而輪對旣有卒哭前勿爲入稟事。今日朝參。亦爲頉稟之意。敢啓。傳曰。知道。
정조 10년
趙興鎭啓曰。備邊司郞廳來言。今日賓廳日次。而動駕相値。不得來會云矣。敢啓。傳曰。知道。
정조 10년
傳于趙興鎭曰。藥房入侍。
정조 10년
以兵曹侍衛節目。傳于趙興鎭曰。副輦置之事。分付。二十四日七日節目。竝依明日例磨鍊。
정조 10년
傳于趙興鎭曰。有頉摠管許遞。前望單子入之。
정조 10년
都摠管前望單子入之。徐有隣落點。
정조 10년
承旨前望單子入之。孟至大落點。
정조 10년
以還宮時寶劍單子。傳于趙興鎭曰。以今夜受點人仍。
정조 10년
有政。吏批。判書兪彦鎬進。參判未差。參議金宇鎭。右承旨趙興鎭進。以車學模爲典獄參奉。承文著作單金燦。副正字單李基禎。以許典爲掌令。洪克浩爲兵曹正郞。朴趾源爲假監役。李容萬爲監役。前參奉車學模。今超通政加資事。承傳。以李益洙爲兵曹佐郞。李徹祥爲懿陵令。韓謩爲假監役。趙觀鎭爲掌苑別提。李憲膺爲監役。嚴思允爲假監役。寫字官安福臣。今加崇政。親臨題主時光漆寫字官折衝丁仁希。今加嘉善。墓所都監別看役加資事。承傳。兵批。無政事。
정조 10년
兵曹口傳政事。以車學模爲兼五衛將。
정조 10년
傳于沈豐之曰。明日還宮。食後。當隨時爲之。時刻單子。置之。
정조 10년
傳于洪義榮曰。今夜行祭時。仍司齋殿出臨排立禁軍扈衛軍官外。挾輦槍劍軍。勿爲磨鍊。
정조 10년
傳于趙興鎭曰。行首宣傳官汰去。
정조 10년
以宣傳官李仁秀汰去傳旨。傳于洪義榮曰。分揀。
정조 10년
傳于洪義榮曰。騎馬一匹立之。
정조 10년
傳于洪義榮曰。軍士房承旨入侍。
정조 10년
傳于洪義榮曰。左承旨入侍。
정조 10년
沈豐之啓曰。新除授右副承旨徐瀅修。以前任江東縣監。方在解由未出中。何以爲之乎。敢稟。傳曰。勿拘。
정조 10년
傳于趙興鎭曰。新除授承旨。牌招察住。
정조 10년
以右副承旨徐瀅修牌不進罷職傳旨。傳于沈豐之曰。只推。更爲牌招。
정조 10년
傳于洪義榮曰。同副承旨入侍。
정조 10년
傳于洪義榮曰。承旨房仍。
정조 10년
傳于趙興鎭曰。左副承旨許遞。前望單子入之。
정조 10년
以右副承旨徐瀅修再牌不進罷職傳旨。傳于趙興鎭曰。違牌勿爲呼望。使之卽爲謝恩。
정조 10년
以墓所都監相地官別單。傳于洪義榮曰。擇日官池日賓。兼地監牧官中準朔入。今日政作窠備擬。前別提李命求。高品付料。金春慶陞敍。
정조 10년
以通禮院書員賞格別單。傳于洪義榮曰。渠輩身役。可謂最甚。各米五斗。木二疋。布二疋。特爲投例施賞。
정조 10년
以墓所都監看役牌將賞格別單。傳于洪義榮曰。羅應斗。令該營門。相當窠中陞遷。
정조 10년
以政院使令等賞格別單。傳于洪義榮曰。旣有三都監書啓之命。則非都監所屬。而豈可如是猥雜乎。今番動駕。上言特命許捧。許多士民。皆不欲呈。艱求四張以來。院屬人事。反不及蚩氓。都承旨推考。
정조 10년
以政院書吏等賞格別單。傳于洪義榮曰。承旨推考。
정조 10년
以政院使令等賞格書啓。傳于洪義榮曰。實注書推考。
정조 10년
以兵曹局別將省記。傳于洪義榮曰。局出身。無異露處。自今日勿爲入直。
정조 10년
以刑曹都囚徒。傳于洪義榮曰。韓德一韓德修盧允承尹向一放。
정조 10년
以黃海監司勅使上來時原春道補把馬起送事狀啓。傳于趙興鎭曰。雖以傳聞有曾出之例。牌文姑不出來。他道驛馬。臨時徵來。必無未及之慮。以此分付兵曹。仍爲回諭。
정조 10년
孟至大。以禮葬都監都提調意啓曰。今日辰時。自墓所返虞之意。敢啓。傳曰。知道。
정조 10년
孟室大。以禮葬都監都提調意啓曰。返虞後。燒火物件。別單書入之意。敢啓。傳曰。知道。
정조 10년
孟至大。以墓所都監都提調意啓曰。丁字閣退壙內。排設諸具及甕家材木草芚之屬。竝爲燒火後。別單書入之意。敢啓。傳曰。知道。
정조 10년
洪義榮。以長生殿都提調意啓曰。內梓室諸關時結裹所入及外梓室下隅板結裹。下玄室時所用雜物。堂郞看檢燒火後。別單書入之意。敢啓。傳曰。知道。
정조 10년
沈豐之。以墓所都監都提調意啓曰。墓所役事。今方完畢。封墓制度。前面高七尺。後面高六尺五寸。左右高各六尺七寸。圓徑二十一尺。周回六十三尺之意。敢啓。傳曰。知道。
정조 10년
趙興鎭。以轝士廳言啓曰。今日發靷時。大轝軍及各差備軍中。無病傷之意。敢啓。傳曰。知道。
정조 10년
趙興鎭。以轝士廳言啓曰。靈轝陪進墓所後。大轝以下各差備軍。依例罷歸之意。敢啓。傳曰。知道。
정조 10년
洪義榮。以宣惠廳言啓曰。依傳敎。各差備派定本廳書吏李寅秀等八人處。各木一疋。布一疋。施賞之意。敢啓。傳曰。知道。
정조 10년
趙興鎭。以兵曹言啓曰。因啓下別單。各差備派定本曹堂上軍官韓聖揆等二人。敎鍊官鄭德重等二人。書吏韓慶潤等十人處。各木一疋。布一疋。伺候軍士車聖道等八名處。各布一疋。施賞之意。敢啓。傳曰。知道。
정조 10년
孟至大。以兵曹言啓曰。魂宮都監。今已撤罷。北所衛將部將。還爲入接之意。敢啓。傳曰。知道。
정조 10년
趙興鎭。以禁衛營言啓曰。各都監派定差備牌將書吏軍兵等。令各該衙門。施賞後。草記事。命下矣。本營敎鍊官南宗禧等三人。別武士李光敏等五人。書吏成禹鼎等四人。各木一疋。布一疋。軍李世雲等十八名。各布一疋。依別單判下數爻。一一分給之意。敢啓。傳曰。知道。
정조 10년
趙興鎭。以御營廳言啓曰。依魂宮都監別單判下。各差備牌將。本廳敎鍊官李震輝等三人。別武士鄭毅鎭等四人。書吏李文梓等四人。各木一疋。布一疋。軍朴東昌等十六名。各布一疋。施賞之意。敢啓。傳曰。知道。
정조 10년
趙興鎭。以守禦廳言啓曰。各差備牌將書吏軍兵等。令各該衙門施賞後。草記事。命下矣。禮葬都監別單中。神轝前三色燭籠別監領率牌將伺候軍本廳軍士安寬興等二名。各布一疋。埋安什物樻差備牌將伺候軍本廳軍士黃成大等二名。各布一疋。雜物樻差備預差牌將本廳敎鍊官朴震赫。木布各一疋。伺候軍宋龍得等二名。各布一疋。魂宮都監別單中。各差備派定本廳書吏金禎鎭等四人。各布木一疋。謹依判下內數爻。一一施賞之意。敢啓。傳曰。知道。
정조 10년
趙興鎭。以摠戎廳言啓曰。各差備牌將書吏伺候軍等。令各該衙門施賞後。草記事。命下矣。各差備牌將本廳敎鍊官李煜兪萬禧。各差備派定本廳書吏安允宅禹錫圭朴弘潤黃仁錫等處。各木一疋。布一疋。伺候軍鄭得喆朴仁喆丁大得宋率順金大儀朴成禧等處。各布一疋。謹依魂宮都監別單啓下數爻。一一施賞之意。敢啓。傳曰。知道。
정조 10년
趙興鎭。以兵曹言啓曰。依下敎。隨駕禁軍駕後禁軍陪衛禁軍壯勇衛及武藝別監內吹兼內吹標下軍兵等處。設粥以饋之意。敢啓。傳曰。知道。
정조 10년
趙興鎭。以訓鍊都監言啓曰。挾靈轝軍領率把摠崔秉敎。不能早卽待令。以致莫重信箭。獨使哨官祗受。事關師律。不可不嚴徵。決棍十度後。汰去之意。敢啓。傳曰。知道。
정조 10년
趙興鎭。以訓鍊都監言啓曰。依傳敎。崇義門入直局出身撤直之意。敢啓。傳曰。知道。